Document ID: 32004R1762

32004R1762
L 315/1
JURNALUL OFÍCIAL AL UNIUNII EUROPENE
REGULAMENTUL (CE) NR. 1762/2004 AL CONSILIULUI
din 24 septembrie 2004
privind administrarea sistemului de dublu control fără limite cantitative la exportul anumitor produse siderurgice din Republica Moldova în Comunitatea Europeană
CONSILIUL UNIUNII EUROPENE,
având în vedere Tratatul de instituire a Comunității Europene, în special articolul 133,
având în vedere propunerea Comisiei,
întrucât:
(1)
Acordul de parteneriat și cooperare privind instituirea unui parteneriat între Comunitățile Europene și statele membre ale acestora, pe de o parte, și Republica Moldova, pe de altă parte (1), a intrat în vigoare la 1 iulie 1998.
(2)
Situația privind importul anumitor produse siderurgice din Republica Moldova în Comunitatea Europeană a făcut obiectul unei examinări aprofundate și, pe baza unor informații utile care le-au fost furnizate, părțile au încheiat un Acord sub forma unui schimb de scrisori (2) prin care s-a instituit un sistem de dublu control fără limite cantitative pentru perioada cuprinsă între data intrării în vigoare a prezentului regulament și 31 decembrie 2006, cu excepția cazului în care părțile decid să renunțe mai devreme la aplicarea acestui sistem.
(3)
Măsurile necesare pentru punerea în aplicare a prezentului regulament trebuie adoptate în conformitate cu Decizia 1999/468/CE a Consiliului din 28 iunie 1999 de stabilire a normelor privind exercitarea competențelor de executare conferite Comisiei (3),
ADOPTĂ PREZENTUL REGULAMENT:
Articolul 1
(1) În cursul perioadei cuprinse între 29 octombrie 2004 și 31 decembrie 2006, în conformitate cu dispozițiile Acordului sub forma unui schimb de scrisori dintre Comunitatea Europeană și Republica Moldova privind instituirea unui sistem de dublu control fără limite cantitative la exportul anumitor produse siderurgice din Republica Moldova în Comunitatea Europeană, importurile în Comunitatea Europeană ale anumitor produse siderurgice originare din Republica Moldova, care sunt menționate în anexa I, este condiționat de prezentarea unui document de supraveghere în conformitate cu modelul indicat în anexa II, emis de către autoritățile comunitare.
(2) În afară de aceasta, în cursul perioadei menționate la alineatul (1), importul în Comunitate al produselor siderurgice originare din Republica Moldova care sunt enumerate la anexa I este condiționat de emiterea unui document de export de către autoritățile moldovene competente. Documentul de export este conform modelului prevăzut în anexa III și este valabil pentru exporturile din interiorul teritoriului vamal al Comunității. În vederea obținerii documentului de supraveghere prevăzut la alineatul (1) importatorul trebuie să prezinte originalul documentului de export completat în mod corespunzător. Cu toate acestea, importatorul este obligat să prezinte originalul documentului de export până la data de 31 martie a anului următor celui în care sunt expediate mărfurile vizate de documentului respectiv.
(3) Clasificarea produselor prevăzute de prezentul regulament se bazează pe Nomenclatura Tarifară și Statistică a Comunității (denumită în continuare „NC”). Originea produselor prevăzute de prezentul regulament se determină în conformitate cu normele în vigoare în Comunitate.
(4) Autoritățile competente din Comunitate informează Republica Moldova cu privire la orice modificare a NC referitoare la produsele prevăzute de prezentul regulament înainte de data intrării în vigoare a acestor modificări în Comunitate.
(5) Mărfurile expediate înainte de 29 octombrie 2004 se exclud din domeniul de aplicare a prezentului regulament. Se consideră că expedierea a avut loc la data încărcării în mijlocul de transport utilizat pentru export.
Articolul 2
(1) Documentul de supraveghere prevăzut la articolul 1 se eliberează automat de autoritatea competentă a statelor membre, în mod gratuit și pentru toate cantitățile solicitate, în termen de cinci zile lucrătoare de la depunerea cererii de către orice importator din Comunitate, indiferent de locul de stabilire în Comunitate. Cu excepția cazului în care se prezintă dovezi contrare, cererea se consideră primită de către autoritatea națională competentă în termen de trei zile lucrătoare de la depunerea sa.
(2) Un document de supraveghere eliberat de către una dintre autoritățile naționale competente enumerate în anexa IV este valabil în întreaga Comunitate.
(3) Cererea importatorului referitoare la un document de supraveghere conține următoarele elemente:
(a)
numele și adresa completă ale solicitantului (inclusiv numerele de telefon și fax, precum și, după caz, numărul de identificare folosit de autoritățile naționale competente) și numărul de înregistrare TVA, în cazul în care este supus plății TVA-ului;
(b)
după caz, numele și adresa completă ale declarantului sau ale reprezentantului solicitantului (inclusiv numerele de telefon și de fax);
(c)
numele și adresa completă ale exportatorului;
(d)
denumirea exactă a mărfurilor, inclusiv:
-
denumirea comercială;
-
codul (codurile) NC;
-
țara de origine;
-
țara de expediere;
(e)
greutatea netă exprimată în kilograme și cantitatea exprimată în altă unitate decât greutatea netă, în funcție de poziția din Nomenclatura Combinată;
(f)
valoarea CIF a mărfurilor la frontiera comunitară, exprimată în euro și detaliată în funcție de poziția din Nomenclatura Combinată;
(g)
după caz, indicația în conformitate cu care produsele sunt din calitatea a doua sau de calitate inferioară (4);
(h)
perioada și locul prevăzute pentru vămuire;
(i)
o mențiune care să precizeze dacă cererea reprezintă o reiterare a unei solicitări anterioare, referitoare la același contract;
(j)
următoarea declarație, datată și semnată de către solicitant, cu înscrierea numelui cu majuscule;
„Subsemnatul certific faptul că informațiile din prezenta cerere sunt exacte și furnizate cu bună-credință, precum și faptul că sunt stabilit în Comunitate.”
Importatorul trebuie să furnizeze, de asemenea, o copie a contractului de vânzare sau cumpărare, a facturii proforme și/sau, în cazul în care mărfurile nu sunt cumpărate direct în țara producătoare, a unui certificat de producție eliberat de oțelăria producătoare.
(4) Documentele de supraveghere pot fi utilizate numai în perioada în care măsurile de liberalizare a importurilor rămân în vigoare pentru tranzacțiile în cauză. Fără a aduce atingere unei eventuale modificări a regimului de import în vigoare sau dispozițiilor speciale adoptate în cadrul acordului sau gestionării unui contingent:
-
perioada de valabilitate a documentelor de import se stabilește la patru luni;
-
documentele de supraveghere neutilizate sau parțial utilizate pot fi prelungite pentru o perioadă echivalentă.
(5) Importatorul restituie documentele de supraveghere autorităților emitente la sfârșitul perioadei de valabilitate a acestora.
Articolul 3
(1) Faptul că prețul unitar la care se efectuează tranzacția este mai mare cu cel puțin 5 % decât cel indicat în documentul de import sau că valoarea totală sau cantitatea produselor prezentate la import în documentul de import depășește valoarea sau cantitatea indicată în documentul de import cu mai puțin de 5 % nu împiedică punerea în liberă circulație a produselor în cauză.
(2) Cererile privind documentele de import și documentele de import propriu-zise au un caracter confidențial. Acestea sunt rezervate exclusiv autorităților competente și solicitantului.
Articolul 4
(1) În primele zece zile ale fiecărei luni, Comisiei îi sunt comunicate de către statele membre:
(a)
detalii cu privire la cantitățile și valorile (exprimate în euro) pentru care au fost emise documentele de import în cursul lunii precedente;
(b)
detalii privind importurile efectuate în cursul lunii anterioare celei menționate la litera (a).
Informațiile furnizate de statele membre sunt divizate în funcție de produs, cod NC și țări.
(2) Statele membre indică eventualele anomalii sau fraude constatate și, după caz, motivul pentru care au refuzat emiterea unui document de import.
Articolul 5
Notificările prevăzute de prezentele dispoziții trebuie adresate Comisiei pe cale electronică, în cadrul rețelei integrate constituite în acest scop, cu excepția cazului în care, din motive tehnice imperative, se impune recurgerea temporară la alte modalități de comunicare.
Articolul 6
(1) Comisia este asistată de un comitet.
(2) Atunci când se face trimitere la prezentul alineat, se aplică articolele 4 și 7 din Decizia 1999/468/CE.
Perioada prevăzută la articolul 4 alineatul (3) din Decizia 1999/468/CE se stabilește la trei luni.
(3) Comitetul își stabilește regulamentul de procedură.
Articolul 7
Orice modificare a anexelor, care poate fi necesară pentru a se ține seama de modificările aduse anexei sau apendicelor la Acordul sub forma uni schimb de scrisori încheiat între Comunitatea Europeană și Republica Moldova, precum și orice modificare adusă reglementării comunitare în domeniul statisticilor, al regimului vamal, al regimului comun al importurilor sau al supravegherii importurilor se adoptă în conformitate cu procedura prevăzută la articolul 6 alineatul (2).
Prezentul regulament intră în vigoare în a cincisprezecea zi de la data publicării în Jurnalul Oficial al Uniunii Europene.
Prezentul regulament este obligatoriu în toate elementele sale și se aplică direct în toate statele membre.
Adoptat la Bruxelles, 24 septembrie 2004.

Labels: 18
3
1